Document ID: 32008R0006

REGULAMENTUL (CE) NR. 6/2008 AL COMISIEI
din 4 ianuarie 2008
de stabilire a normelor de acordare a ajutoarelor pentru depozitarea privată în sectorul cărnii de oaie și de capră
(versiune codificată)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 2529/2001 al Consiliului din 19 decembrie 2001 privind organizarea comună a pieței în sectorul cărnii de oaie și de capră (1), în special articolul 12 alineatul (2) și articolul 24,
având în vedere Regulamentul (CE) nr. 2799/98 al Consiliului din 15 decembrie 1998 de stabilire a sistemului agromonetar pentru moneda euro (2), în special articolul 3 alineatul (2) și articolul 9,
întrucât:
(1)
Regulamentul (CEE) nr. 3446/90 al Comisiei din 27 noiembrie 1990 de stabilire a normelor de acordare a ajutoarelor pentru depozitarea privată în sectorul cărnii de oaie și de capră (3) a fost modificat de mai multe ori și în mod substanțial (4). Este necesar, din motive de claritate și de raționament, să se codifice regulamentul menționat.
(2)
Normele generale de acordare a ajutoarelor pentru depozitarea privată a cărnii de oaie și de capră, prevăzute la articolul 12 alineatul (1) din Regulamentul (CE) nr. 2529/2001, trebuie completate cu normele de aplicare.
(3)
Pentru atingerea obiectivelor urmărite prin acordarea ajutoarelor în cauză, ar trebui ca acestea să fie acordate numai persoanelor fizice sau juridice stabilite pe teritoriul Comunității care sunt în măsură să garanteze prin activitatea și experiența lor profesională că depozitarea va fi efectuată în mod satisfăcător și care dispun în interiorul Comunității de suficientă capacitate frigorifică.
(4)
În același scop, ar trebui acordate ajutoare numai pentru depozitarea produselor congelate de calitate bună, originală și comercială, de origine comunitară în conformitate cu definiția din Regulamentul (CEE) nr. 2454/93 al Comisiei din 2 iulie 1993 de stabilire a unor dispoziții de aplicare a Regulamentului (CEE) nr. 2913/92 al Consiliului de instituire a Codului Vamal Comunitar (5), și al căror nivel de radioactivitate nu depășește toleranțele maxime prevăzute de Regulamentul (CEE) nr. 737/90 al Consiliului din 22 martie 1990 privind condițiile de import al produselor agricole originare din țări terțe în urma accidentului produs la centrala nucleară de la Cernobâl (6).
(5)
Ar trebui adoptate dispoziții care să garanteze că animalele în cauză sunt abatorizate exclusiv în abatoare agreate și controlate.
(6)
Pentru a îmbunătăți eficiența ajutoarelor, contractele trebuie încheiate pentru o cantitate minimă, diferențiată, după caz, pe produs, iar obligațiile părții contractante trebuie specificate, în special cele care permit agenției de intervenție să efectueze un control eficient al condițiilor de depozitare.
(7)
Este necesar să se stabilească valoarea garanției destinate să asigure respectarea obligațiilor contractuale, la un procent din valoarea ajutorului.
(8)
Regulamentul (CEE) nr. 2220/85 al Comisiei din 22 iulie 1985 de stabilire a normelor comune de aplicare a regimului de garanții pentru produsele agricole (7) prevede stabilirea principalelor cerințe care trebuie respectate pentru eliberarea unei garanții. Depozitarea cantității contractuale pe parcursul perioadei de depozitare convenite constituie una dintre principalele cerințe pentru acordarea ajutoarelor pentru depozitarea privată a cărnii de oaie și de capră. Întrucât, pentru a ține cont de uzanțele comerciale, precum și de necesitățile de ordin practic, ar trebui permisă o anumită toleranță în privința acestei cantități.
(9)
În cazul nerespectării anumitor obligații privind cantitățile care urmează să fie depozitate, ar trebui să existe o anumită proporționalitate, atât la nivelul eliberării garanțiilor, cât și la nivelul acordării ajutoarelor.
(10)
Pentru a îmbunătăți eficiența programului, ar trebui să se permită părților contractante să beneficieze de un avans din valoarea ajutorului, condiționat de o garanție, și să se prevadă normele privind depunerea cererilor pentru plata ajutorului, privind documentele justificative care trebuie prezentate și termenul de plată.
(11)
În temeiul Regulamentului (CE) nr. 2799/98 și a Regulamentului (CE) nr. 1913/2006 din 20 decembrie 2006 de stabilire a normelor de aplicare a sistemului agromonetar al euro în sectorul agricol și de modificare a anumitor regulamente (8), ar trebui precizate faptele generatoare de nivel de schimb aplicabil ajutorului și garanțiilor în cazul depozitării private.
(12)
Experiența acumulată cu diferitele programe de depozitare privată a produselor agricole demonstrează că este necesar să se precizeze în ce măsură se aplică Regulamentul (CEE, Euratom) nr. 1182/71 al Consiliului din 3 iunie 1971 privind stabilirea regulilor care se aplică termenelor, datelor și expirării termenelor (9) la stabilirea perioadelor, datelor și termenelor prevăzute în aceste programe și să se determine exact datele începerii și încheierii depozitării contractuale.
(13)
În special, articolul 3 alineatul (4) din Regulamentul (CEE, Euratom) nr. 1182/71 prevede că termenele a căror ultimă zi este o sărbătoare legală, o duminică sau o sâmbătă se încheie la expirarea ultimei ore a zilei lucrătoare următoare. Aplicarea acestei dispoziții în cazul contractelor de depozitare poate să nu fie în interesul persoanelor care depozitează și întrucât, dimpotrivă, aceasta poate provoca tratamente inegale între aceștia. Prin urmare, ar trebui să se deroge de la această practică pentru determinarea ultimei zile de depozitare contractuală.
(14)
Ar trebui prevăzută o anumită proporționalitate la nivelul acordării ajutoarelor în cazul în care perioada de depozitare nu este respectată în întregime.
(15)
În conformitate cu articolul 12 alineatul (1) din Regulamentul (CE) nr. 2529/2001, procedura de licitație se aplică dacă există o situație pe de piață în mod particular dificilă într-una sau mai multe zone de cotație. Invitațiile de participare la licitație ar trebui făcute în urma deciziilor Comisiei adoptate în conformitate cu procedura menționată la articolul 25 alineatul (2) din regulamentul menționat anterior.
(16)
Valoarea ajutorului constituie obiectul licitației. Alegerea participanților la licitație se efectuează reținând ofertele cele mai avantajoase pentru Comunitate. În acest scop, se poate stabili o valoare maximă a ajutorului la al cărei nivel sau sub al cărei nivel se rețin ofertele. În cazul în care nicio ofertă nu este avantajoasă, nu este necesar a se da curs licitației.
(17)
Ar trebui prevăzute măsuri de control pentru a se asigura că ajutoarele nu sunt acordate în mod incorect. În acest scop, ar trebui prevăzut în special ca statele membre să efectueze controale adaptate diferitelor stadii ale operațiunilor de depozitare.
(18)
Ar trebui prevenite și, dacă este cazul, sancționate neregulile și fraudele. În acest scop, dacă face o declarație falsă, contractantul ar trebui exclus de la acordarea ajutorului pentru depozitarea privată pe o perioadă de șase luni după luna în care s-a constatat declarația falsă.
(19)
Pentru a permite Comisiei să aibă o privire de ansamblu asupra efectelor acordării ajutoarelor pentru depozitare privată, trebuie să se prevadă ca statele membre să îi comunice datele necesare.
(20)
Măsurile prevăzute în prezentul regulament sunt în conformitate cu avizul Comitetului de gestionare a ovinelor și a caprinelor,
ADOPTĂ PREZENTUL REGULAMENT:
CAPITOLUL I
DISPOZIȚII GENERALE
Articolul 1
Acordarea ajutoarelor pentru depozitarea privată, prevăzută la articolul 12 din Regulamentul (CE) nr. 2595/2001, depinde de îndeplinirea condițiilor prevăzute în prezentul regulament.
Articolul 2
(1) Contractul de depozitare privată a cărnii de oaie și de capră se încheie între agențiile de intervenție din statele membre și persoane fizice sau juridice, denumite în continuare „parte contractantă”, care:
(a)
desfășoară o activitate în sectorul creșterii animalelor și al cărnii de cel puțin douăsprezece luni și sunt înscrise într-unul dintre registrele publice ale statelor membre; și
(b)
dispun, în vederea depozitării, de instalații corespunzătoare în interiorul Comunității.
(2) Nu pot face obiectul ajutoarelor pentru depozitare privată decât carcasele de miel de mai puțin de douăsprezece luni și părțile din aceste carcase de calitate bună, originală și comercială, care provin de la animale crescute în Comunitate cel puțin în ultimele două luni și obținute prin abatorizare cu cel mult zece zile înaintea datei de depozitare prevăzute la articolul 4 alineatul (3).
(3) Carnea nu poate face obiectul unui contract de depozitare dacă depășește nivelurile maxime admise de radioactivitate stabilite prin reglementările comunitare. Nivelurile aplicabile produselor de origine comunitară sunt cele stabilite la articolul 3 din Regulamentul (CEE) nr. 737/90. Controlul nivelului de contaminare radioactivă a produsului nu se efectuează decât dacă situația o cere și pe perioada necesară. Dacă este nevoie, durata și amploarea măsurilor de control se stabilesc în conformitate cu procedura menționată la articolul 25 alineatul (2) din Regulamentul (CE) nr. 2529/2001.
(4) Contractul nu se poate aplica decât la cantități egale sau superioare unui minimum care se stabilește pentru fiecare produs.
(5) Carnea trebuie să fie introdusă în depozit în stare proaspătă și depozitată în stare congelată.
Articolul 3
(1) Cererea de încheiere a contractelor sau oferta de licitație și contractul se referă la un singur produs dintre cele pentru care se poate acorda ajutor.
(2) Cererea de încheiere a contractelor sau oferta de licitație nu se pot primi decât în cazul în care conțin elementele prevăzute la alineatul (3) literele (a), (b), (d) și (e) și dacă este adusă dovada de constituire a unei garanții.
(3) Contractul conține în special următoarele elemente:
(a)
o declarație prin care partea contractantă se angajează să nu introducă în depozit și să nu depoziteze decât produsele care îndeplinesc condițiile prevăzute la articolul 2 alineatele (2) și (3);
(b)
descrierea și cantitatea produsului care urmează să fie depozitat;
(c)
termenul limită pentru introducerea în depozit menționată la articolul 4 alineatul (3) a întregii cantități menționate la litera (b) la prezentul alineat;
(d)
perioada de depozitare;
(e)
valoarea ajutorului pe unitate de greutate;
(f)
valoarea garanției;
(g)
posibilitatea unei reduceri sau a unei prelungiri a perioadei de depozitare în condițiile prevăzute în reglementările comunitare.
(4) Contractul prevede cel puțin următoarele obligații pentru partea contractantă:
(a)
să introducă în depozit în termenele prevăzute la articolul 4 și să depoziteze, pe perioada contractuală, cantitatea convenită din produsul în cauză pe seama sa și pe riscul propriu, în condiții care să asigure menținerea caracteristicilor produselor prevăzute la articolul 2 alineatul (2) și să nu modifice, să nu substituie sau să nu deplaseze de la un antrepozit la altul produsele depozitate; cu toate acestea, în cazuri excepționale și la solicitarea temeinic motivată a părții contractante, agenția de intervenție poate autoriza deplasarea produselor depozitate;
(b)
să notifice agenția de intervenție cu care a încheiat contractul, în timp util, înaintea începerii introducerii în depozit a fiecărui lot individual în sensul articolului 4 alineatul (1) al doilea paragraf, cu privire la ziua și locul de introducere în depozit, precum și la natura și cantitatea produsului care urmează să fie introdus în depozit; agenția de intervenție poate solicita ca această informație să fie furnizată cu cel puțin două zile lucrătoare înaintea introducerii în depozit a fiecărui lot individual;
(c)
să transmită agenției de intervenție documentele privind operațiunile de introducere în depozit în termen de o lună de la data prevăzută la articolul 4 alineatul (4);
(d)
să depoziteze produsele în condițiile de identificare prevăzute la articolul 13 alineatul (4);
(e)
să permită, în orice moment, agenției de intervenție să controleze respectarea tuturor obligațiilor prevăzute în contract.
Articolul 4
(1) Operațiunile de introducere în depozit trebuie încheiate până în a douăzeci și opta zi de la data încheierii contractului.
Introducerea în depozit poate fi efectuată în loturi individuale, din care fiecare reprezintă cantitatea introdusă în depozit într-o anumită zi pe contract și pe antrepozit.
(2) Contractantul poate, sub controlul permanent al agenției de intervenție și în timpul operațiunilor de depozitare, să tranșeze sau să dezoseze parțial sau total toate produsele în cauză sau doar o parte din ele, cu condiția să fie utilizată o cantitate suficientă de carcase pentru a garanta depozitarea tonajului pentru care a fost încheiat contractul și să fie depozitate toate produsele care rezultă din operațiunile de tranșare sau dezosare parțială sau totală. Până în ziua începerii operațiunilor de depozitare, agentul economic își notifică intenția de a pune în aplicare această posibilitate. Cu toate acestea, agenția de intervenție poate solicita ca notificarea să se facă cu cel puțin două zile lucrătoare înainte de depozitarea fiecărui lot individual.
Tendoanele mari, cartilagiile, oasele, bucățile de grăsime și alte resturi obținute în urma tranșării sau dezosării parțiale sau totale nu pot fi depozitate.
(3) Operațiunile de depozitare încep, pentru fiecare lot individual din cantitatea contractuală, în ziua în care respectivul lot este supus controlului agenției de intervenție.
Această dată reprezintă momentul constatării greutății nete a cărnii proaspete sau refrigerate:
(a)
la locul depozitării, în cazul în care carnea este congelată pe loc;
(b)
la locul congelării, în cazul în care carnea este congelată în unități adecvate din afara locului de depozitare.
Cu toate acestea, în cazul cărnii depozitate în stare tranșată sau parțial sau total dezosată, constatarea greutății nete trebuie să se facă pe produse efectiv depozitate și se poate face, de asemenea, la locul tranșării sau dezosării parțiale sau totale.
Stabilirea greutății produselor care urmează să fie depozitate nu poate avea loc înaintea încheierii contractului.
(4) Operațiunile de introducere în depozit se încheie în ziua în care ultimul lot din cantitatea contractuală este introdus în depozit.
Această dată este ziua în care toate produsele incluse în contract au fost livrate la antrepozitul definitiv în stare proaspătă sau congelată, după caz.
Articolul 5
(1) Valoarea garanției menționate la articolul 3 alineatul (2) nu poate depăși 30 % din valoarea ajutorului solicitat.
(2) Principalele cerințe în sensul articolului 20 alineatul (2) din Regulamentul (CEE) nr. 2220/85 sunt de a nu retrage o cerere de încheiere a unui contract sau o ofertă de licitație și de a menține în depozit cel puțin 90 % din cantitatea contractuală pe perioada de depozitare contractuală, pe riscul propriu, în condițiile prevăzute la articolul 3 alineatul (4) litera (a) din prezentul regulament.
(3) Articolul 27 alineatul (1) din Regulamentul (CEE) nr. 2220/85 nu se aplică.
(4) Garanția se eliberează imediat dacă cererea de încheiere a unui contract sau oferta de licitație nu sunt acceptate.
(5) În cazul în care se depășește limita de timp pentru depozitare menționată în articolul 4 alineatul (1) garanția se reține în conformitate cu articolul 23 din Regulamentul (CEE) nr. 2220/85.
Sub rezerva dispozițiilor articolului 6 alineatul (3), în cazul în care se depășește cu mai mult de 10 zile limita de timp prevăzută la articolul 4 alineatul (1), ajutorul nu se acordă.
Articolul 6
(1) Valoarea ajutorului se fixează pe unitate de greutate și se referă la greutatea constatată în conformitate cu articolul 4 alineatul (3).
(2) Sub rezerva dispozițiilor alineatului (3) de mai jos, partea contractantă are dreptul la ajutor dacă se îndeplinesc principalele cerințe prevăzute la articolul 5 alineatul (2).
(3) Ajutorul se plătește cel mult pentru cantitatea contractuală.
În cazul în care, pe parcursul perioadei de depozitare prevăzute în contract, cantitatea efectiv depozitată este mai mică decât cantitatea contractuală și:
(a)
mai mare sau egală cu 90 % din această cantitate, ajutorul se reduce în mod proporțional;
(b)
mai mică de 90 %, dar mai mare sau egală cu 80 % din această cantitate, ajutorul pentru cantitatea efectiv depozitată se reduce la jumătate;
(c)
mai mică decât 80 % din această cantitate, ajutorul nu se plătește.
(4) După trei luni de depozitare contractuală, se poate plăti, la cererea părții contractante, un singur avans din valoarea ajutorului, cu condiția depunerii de către contractant a unei garanții egale cu valoarea avansului, majorată cu 20 %.
Valoarea avansului nu o depășește pe cea a ajutorului corespunzător unei perioade de depozitare de trei luni.
Articolul 7
(1) Cererea de plată a ajutorului, precum și documentele justificative, trebuie depuse la autoritatea competentă, în afara cazului de forță majoră, în termen de șase luni de la încheierea perioadei maxime de depozitare contractuală. Dacă documentele justificative nu au putut fi prezentate în termenele prevăzute, chiar dacă partea contractantă a făcut toate demersurile pentru a le procura în aceste termene, se pot acorda termene suplimentare pentru furnizarea acestor documente, care nu pot însă depăși în total șase luni.
(2) Sub rezerva cazurilor de forță majoră menționate la articolul 10 și a cazurilor în care s-a deschis o anchetă cu privire la dreptul la ajutoare, plata acestora se efectuează de către autoritățile competente în timpul cel mai scurt și cel mult în termen de trei luni de la data depunerii, de către partea contractantă, a cererii de plată justificată temeinic.
Articolul 8
Faptele generatoare ale cursului de schimb aplicabil ajutorului și garanțiilor sunt cele prevăzute la articolul 2 alineatul (5) și, respectiv, la articolul 10 din Regulamentul (CE) nr. 1913/2006.
Articolul 9
(1) Perioadele, datele și termenele prevăzute în prezentul regulament se stabilesc în conformitate cu Regulamentul (CEE, Euratom) nr. 1182/71. Cu toate acestea, articolul 3 alineatul (4) din regulamentul menționat anterior nu se aplică la stabilirea perioadei de depozitare prevăzute la articolul 3 alineatul (3) litera (d) din prezentul regulament sau astfel cum este modificată în conformitate cu articolul 3 alineatul (3) litera (g) din prezentul regulament.
(2) Prima zi a perioadei de depozitare contractuală este ziua următoare celei de încheiere a operațiunilor de introducere în depozit.
(3) Operațiunile de scoatere din depozit pot începe în ziua următoare ultimei zile a perioadei de depozitare contractuală.
(4) Partea contractantă înștiințează în timp util agenția de intervenție cu privire la data începerii operațiunilor de scoatere din depozit. Agenția de intervenție poate solicita ca această înștiințare să se facă înaintea acestei date cu cel puțin două zile lucrătoare.
În cazul în care obligația de înștiințare prealabilă nu este respectată, dar în termen de 30 de zile de la data scoaterii din antrepozit s-au furnizat probe suficiente cu privire la data scoaterii din antrepozit și la cantitățile în cauză, iar aceste probe sunt considerate satisfăcătoare pentru autoritățile competente, ajutorul se acordă fără a aduce atingere articolului 6 alineatul (3) și 15 % din valoarea garanției se reține pentru cantitatea în cauză.
În toate celelalte cazuri de nerespectare a acestei obligații, nici un ajutor nu se plătește pentru contractul în cauză și se reține întreaga garanție pentru contractul în cauză.
(5) În cazul în care, sub rezerva cazurilor de forță majoră prevăzute la articolul 10, partea contractantă nu respectă sfârșitul perioadei de depozitare contractuală pentru întreaga cantitate depozitată, fiecare zi calendaristică de nerespectare antrenează pierderea a 10 % din ajutorul cuvenit pentru contractul în cauză.
Articolul 10
Atunci când un caz de forță majoră împiedică îndeplinirea obligațiilor contractuale ale părții contractante, autoritatea competentă din statul membru în cauză stabilește măsurile pe care le consideră necesare în conformitate cu circumstanțele invocate. Această autoritate informează Comisia cu privire la fiecare caz de forță majoră și la măsurile luate în legătură cu acesta.
CAPITOLUL II
DISPOZIȚII SPECIALE
Articolul 11
În cazul în care valoarea ajutorului se stabilește forfetar în avans:
(a)
cererea de încheiere a contractului trebuie depusă la agenția de intervenție competentă în conformitate cu articolul 3 alineatele (1) și (2);
(b)
decizia privind cererile pentru încheierea de contracte se comunică solicitanților de către organismul de intervenție competent prin scrisoare recomandată, prin fax, pe cale electronică sau prin scrisoare cu confirmare de primire, în a cincea zi lucrătoare de la data prezentării cererii, cu condiția ca între timp să nu fi fost adoptate de către Comisie măsuri speciale în acest sens.
În cazul în care din analizarea situației rezultă că s-a apelat în mod excesiv la schema introdusă de prezentul regulament sau dacă există riscul să se producă un astfel de abuz, măsurile pot să includă:
-
suspendarea aplicării prezentului regulament pentru maximum cinci zile lucrătoare. În acest caz nu se acceptă cererile pentru încheierea de contracte prezentate în perioada respectivă;
-
stabilirea unui procent unic prin care se reduc cantitățile din cererile de încheiere de contracte, cu condiția respectării cantității contractuale minime, acolo unde este cazul;
-
respingerea cererilor depuse înaintea perioadei de suspendare pentru care ar fi trebuit să se decidă acceptul în perioada de suspendare.
În caz de acceptare a cererii, data încheierii contractului este data expedierii comunicării prevăzute la primul paragraf litera (b). Agenția de intervenție precizează, în consecință, data prevăzută la articolul 3 alineatul (3) litera (c).
Articolul 12
(1) În cazul în care ajutorul este acordat prin licitație:
(a)
regulamentul de deschidere a licitației în conformitate cu articolul 12 din Regulamentul (CE) nr. 2529/2001 stabilește condițiile generale, produsele care urmează să fie depozitate, data și ora limită de depunere a ofertelor, precum și cantitatea minimă care poate face obiectul unei oferte;
(b)
oferta, în euro, trebuie depusă la agenția de intervenție competentă în conformitate cu articolul 3 alineatele (1) și (2);
(c)
examinarea ofertelor se efectuează de către serviciile competente din statele membre cu ușile închise; persoanele admise să participe la examinare trebuie să păstreze secretul cu privire la aceasta;
(d)
ofertele depuse trebuie să parvină Comisiei sub formă anonimă, prin intermediul statelor membre, în termen de două zile lucrătoare de la expirarea termenului de depunere a ofertelor, așa cum este prevăzut în anunțul de participare la licitație;
(e)
în cazul lipsei de oferte, statele membre informează Comisia în același termen ca cel prevăzut la litera (d);
(f)
pe baza ofertelor primite, Comisia decide, în conformitate cu procedura prevăzută la articolul 25 alineatul (2) din Regulamentul (CE) nr. 2529/2001, fie să fixeze o valoare maximă a ajutorului, fie să nu dea curs licitației;
(g)
dacă se fixează o sumă maximă a ajutorului, se acceptă ofertele care nu depășesc această sumă.
(2) Agenția de intervenție competentă comunică tuturor ofertanților, prin scrisoare recomandată, prin fax, pe cale electronică sau cu confirmare de primire, rezultatul participării lor la licitație în termen de cinci zile lucrătoare de la notificarea statelor membre cu privire la decizia Comisiei.
În cazul acceptării ofertei, data încheierii contractului este data de expediere a comunicării agenției de intervenție către ofertant prevăzută în primul paragraf. Agenția de intervenție precizează, în consecință, data prevăzută la articolul 3 alineatul (3) litera (c).
CAPITOLUL III
CONTROALE ȘI SANCȚIUNI
Articolul 13
(1) Statele membre veghează la respectarea condițiilor care dau dreptul la plata ajutorului. Statele membre stabilesc în acest scop autoritatea națională responsabilă cu controlul depozitării.
(2) Partea contractantă pune la dispoziția autorității responsabile cu controlul depozitării toată documentația, repartizată pe contracte, care să permită în special asigurarea următoarelor elemente, cu privire la produsele plasate în depozitare privată:
(a)
proprietatea în momentul introducerii în depozit;
(b)
data introducerii în depozit;
(c)
greutatea și numărul de cutii sau de bucăți altfel ambalate;
(d)
prezența produselor în antrepozit;
(e)
data calculată pentru sfârșitul perioadei minime de depozitare contractuală și, în cazul aplicării dispozițiilor articolului 9 alineatul (5), data retragerii efective din depozit.
(3) Partea contractantă sau, după caz, în locul său, titularul antrepozitului ține o evidență operativă, disponibilă la antrepozit, care conține, pe număr de contract:
(a)
identificarea produselor plasate în depozitare privată;
(b)
data introducerii în depozit și data calculată pentru sfârșitul perioadei minime de depozitare contractuală, completată cu data de retragere efectivă din depozit;
(c)
numărul de carcase sau de jumătăți de carcase, de cutii sau de alte bucăți depozitate individual, denumirea lor, precum și greutatea fiecărui palet sau a altor bucăți depozitate individual, înregistrate, după caz, pe loturi individuale;
(d)
localizarea produselor în antrepozit.
(4) Produsele depozitate trebuie să fie ușor de identificat și individualizate prin contract. Fiecare palet și, după caz, fiecare bucată depozitată individual trebuie marcată astfel încât să figureze numărul de contract, denumirea produsului și greutatea. Data introducerii în depozit trebuie să fie indicată pe fiecare lot individual introdus în depozit într-o anumită zi.
Autoritatea responsabilă cu controlul verifică, la introducerea în depozit, marcajul prevăzut în paragraful anterior și poate proceda la sigilarea produselor introduse în depozit.
(5) Autoritatea responsabilă cu controlul efectuează:
(a)
pentru fiecare contract, un control al respectării tuturor obligațiilor prevăzute la articolul 3 alineatul (4);
(b)
un control obligatoriu al prezenței produselor în antrepozit în cursul ultimei săptămâni a perioadei de depozitare contractuală.
Printre altele, această autoritate efectuează:
-
fie sigilarea tuturor produselor depozitate incluse în contract, în conformitate cu alineatul (4) al doilea paragraf;
-
fie un control prin sondaj inopinat, al prezenței produselor în antrepozit. Eșantionul controlat trebuie să fie reprezentativ și să corespundă unui minim de 10 % din cantitatea introdusă în depozit în fiecare stat membru în cadrul unei măsuri de ajutor pentru depozitare privată. Acest control mai conține, în afara examinării contabilității prevăzute la alineatul (3), verificarea fizică a naturii și a greutății produselor și identificarea lor. Aceste verificări fizice trebuie să fie efectuate asupra a cel puțin 5 % din cantitatea supusă controlului inopinat.
Costurile de sigilare sau de manipulare aferente operațiunilor de control sunt suportate de partea contractantă.
(6) Controalele efectuate în conformitate cu alineatul (5) fac obiectul unui raport în care se precizează:
(a)
data controlului;
(b)
durata controlului;
(c)
operațiunile efectuate.
Raportul de control trebuie să fie semnat de agentul responsabil și contrasemnat de partea contractantă sau, după caz, de titularul antrepozitului și trebuie să figureze în dosarul de plăți.
(7) În cazul unor nereguli semnificative care afectează 5 % sau mai mult din cantitățile de produse ale aceluiași contract supuse controlului, verificarea se extinde pe un eșantion mai mare, care se stabilește de către autoritatea responsabilă cu controlul.
Statele membre notifică aceste cazuri Comisiei în termen de patru săptămâni.
Articolul 14
În cazul în care se constată și se verifică de către autoritatea responsabilă cu controlul depozitării că declarația prevăzută la articolul 3 alineatul (3) litera (a) este falsă, în mod intenționat sau dintr-o neglijență gravă, partea contractantă în cauză este exclusă din programul de ajutoare pentru depozitare privată în cele șase luni următoare celei în care s-a făcut constatarea.
CAPITOLUL IV
DISPOZIȚII FINALE
Articolul 15
(1) Statele membre informează Comisia cu privire la toate dispozițiile adoptate pentru aplicarea prezentului regulament.
(2) Statele membre notifică prin fax sau pe cale electronică Comisiei:
(a)
bisăptămânal, lunea și joia, cantitățile de produse pentru care au fost prezentate cereri pentru încheiere de contracte;
(b)
înainte de ziua de joi a fiecărei săptămâni, defalcate pe perioade de depozitare, produsele și cantitățile pentru care au fost încheiate contracte în săptămâna precedentă, împreună cu o sinteză a produselor și cantităților pentru care au fost încheiate contracte;
(c)
lunar, produsele și cantitățile totale depozitate;
(d)
lunar, produsele și cantitățile totale depozitate, precum și produsele și cantitățile a căror perioadă contractuală de depozitare s-a încheiat;
(e)
lunar, dacă perioada de depozitare a fost scurtată sau prelungită în conformitate cu articolul 3 alineatul (3) litera (g) sau redusă în conformitate cu articolul 9 alineatul (5), produsele și cantitățile a căror perioadă de depozitare a fost modificată, precum și lunile de încetare a depozitării, prevăzute inițial și modificate.
(3) Aplicarea măsurilor prevăzute de prezentul regulament face obiectul unei examinări periodice în conformitate cu procedura menționată la articolul 25 alineatul (2) din Regulamentul (CE) nr. 2529/2001.
Articolul 16
Regulamentul (CEE) nr. 3446/90 se abrogă.
Trimiterile la regulamentul abrogat se înțeleg ca trimiteri la prezentul regulament și se citesc în conformitate cu tabelul de corespondență din anexa II.
Articolul 17
Prezentul regulament intră în vigoare în a douăzecea zi de la publicarea în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 4 ianuarie 2008.

Labels: 3
17
19